เบี้ยธุรกิจประกันทรุดฮวบ3%
สมโพธิ์ฯแจงโดนแต่ไม่หนักเตรียมขั้นตอนเข้าช่วยลูกค้า
17 ต.ค. 2554

สมโพธิ์ฯแจงโดนแต่ไม่หนักเตรียมขั้นตอนเข้าช่วยลูกค้า
ประกันภัยโดนเต็มๆ เบี้ยหด 3% สมโพธิ์ เจแปน ประกันภัย เผยรับประกันภัยในนิคมอุตสาหกรรมย่านพระนครศรีอยุธยาไม่มาก เตรียมเข้าช่วยเหลือลูกค้าหลังน้ำลด
สมาคมประกันวินาศภัยประเมินภาพรวมธุรกิจประกันภัยในปีนี้หลังประสบปัญหาน้ำท่วมว่า จะทำให้เบี้ยประกันภัยทั้งระบบลดลง 23% เหลือเพียง 12-13% จากเป้าหมายเดิมที่ตั้งไว้ว่าน่าจะขยายตัวได้ถึง 15%
สมาคมประกันชีวิตไทย คาดว่า ปัญหาน้ำท่วมจะกระทบกับธุรกิจไตรมาสสุดท้าย ทำให้เบี้ยประกันไม่เป็นไปตามเป้าหมายที่วางไว้แน่นอน
น.ส.เดือนเด่น ชื่นจิตต์ศิริ ผู้จัดการทั่วไป บริษัท สมโพธิ์ เจแปน ประกันภัย (ประเทศไทย) เปิดเผยว่า บริษัทยังมีขนาดธุรกิจประกันภัยในไทยไม่ใหญ่มาก จึงมีลูกค้าในนิคมอุตสาหกรรมที่ จ.พระนครศรีอยุธยา ไม่มากตามที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ระบุ โดยเป็นผู้รับประกันร่วมกับบริษัทประกันภัยญี่ปุ่นรายอื่นๆ และมีขนาดธุรกิจน้อยที่สุด
ก่อนหน้านี้ คปภ.ระบุว่า บริษัท มิตซุย สุมิโตโม อินชัวรันส์ สาขาประเทศไทย และบริษัท สมโพธิ์ เจแปน ประกันภัย (ประเทศไทย) เป็นบริษัทที่รับประกันภัยมากที่สุดใน 6 นิคมอุตสาหกรรม จ.พระนครศรีอยุธยา มีมูลค่าความคุ้มครอง 4.1 แสนล้านบาท 
น.ส.เดือนเด่น กล่าวว่า ขณะนี้ยังประเมินความเสียหายของลูกค้าที่เป็นผู้ประกอบการในนิคมอุตสาหกรรมที่ จ.พระนครศรีอยุธยา ไม่ได้ เนื่องจากน้ำท่วมพื้นที่ใหม่ๆ ทุกวัน ซึ่งลูกค้ารายใหญ่ คือ ผู้ผลิตรถยนต์ฮอนด้าที่ได้ร่วมรับประกันภัยกับบริษัทอื่นๆ และมีลูกค้ารายอื่นๆ ที่มีการแจ้งเข้ามาแล้ว
อย่างไรก็ตาม ได้พยายามเข้าช่วยเหลือลูกค้าเฉพาะหน้าอย่างเต็มที่ ซึ่งทุกหน่วยงานของบริษัทต่างออกไปทำงานในส่วนที่เกี่ยวข้อง ทั้งฝ่ายสินไหม ฝ่ายขาย ฝ่ายปฏิบัติการ และฝ่ายบริหารมีการประชุม เพื่อเตรียมขั้นตอนในการทำงานหลังน้ำลด จึงยังไม่ได้ทำการรวบรวมข้อมูลมาเป็นก้อน คงต้องใช้เวลาอีกระยะหนึ่ง 
น.ส.เดือนเด่น กล่าวว่า บริษัทได้ทดลองทำประกันภัยแล้งกับนาข้าวทางภาคตะวันออกเฉียงเหนือ ขณะนี้ยังไม่มีปัญหาความเสียหาย บริษัทเห็นใจชาวนาที่ประสบภัยน้ำท่วมที่ต้องสูญเสียแล้วไม่ได้ทำประกันภัยไว้
สำหรับแผนการรับประกันภัยน้ำท่วมในปีต่อไป จะต้องหารือกับทางสมาคมประกันวินาศภัย ซึ่งเป็นเวทีที่ผู้ประกอบการมาระดมความเห็นร่วมกัน เชื่อว่าแต่ละบริษัทไม่กล้าที่จะตัดสินใจลำพัง เนื่องจากมีผลต่อการทำตลาดและมีผลต่อการแข่งขัน จะต้องดูภาพรวมของทั้งระบบด้วย เพราะทุกบริษัทต่างได้รับผลประทบจากเหตุการณ์น้ำท่วมหนักในรอบ 50 ปี
“เราอยากจะช่วยรับประกันภัยน้ำท่วม แต่ต้องทำการศึกษาก่อน ว่าจะทำแบบไหน เช่นเดียวกับการรับประกันภัยนาแล้งที่อยู่ระหว่างการทดลองในบางพื้นที่เพื่อเก็บสถิติ” น.ส.เดือนเด่น กล่าว